**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/303-17/2020.

**51/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**Fogyatékos személyek otthonának 2020. évi finanszírozásáról, nyilatkozat szerződéskötési szándékról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

**I. Kezdeményezem, hogy az ESZ-009/0-2020. számú 2020. évi fogyatékos személyek otthonára vonatkozó finanszírozási értesítő levélben közölt 86.598.864 Ft összeggel kösse meg az önkormányzat a szerződést a Szociális és Gyermekvédelmi Főigazgatósággal, és ezzel egyidejűleg kezdeményezem a 19.918.929 Ft különbözeti összeg vonatkozásában az alapszerződés módosítását, mellyel az egész évi támogatási összeg 106.517.793 Ft-ra módosul.**

**II. Kezdeményezem, hogy a JHS-156/0-2020. számú 2020. évi jelzőrendszeres házi segítségnyújtásra vonatkozó finanszírozási értesítő levélben közölt 4.682.000 Ft összeggel kösse meg az önkormányzat a szerződést a Szociális és Gyermekvédelmi Főigazgatósággal.**

Jelen döntésemet a Szociális és Gyermekvédelmi Főigazgatóság részére megküldöm.

**INDOKOLÁS**

**A Kornisné Liptay Elza Szociális és Gyermekjóléti Központ** (a továbbiakban: Kornisné Központ) 4440 Tiszavasvári, Vasvári Pál u. 87. sz. alatti intézmény által biztosított idős, és fogyatékos személyek részére nyújtott bentlakásos ellátások közül a Kornisné Központ **a fogyatékos személyek bentlakásos ellátása állami feladatot ellátási szerződés keretében biztosítja.**

A 2020. január 17. napján kelt, 303-4/2020. iktatószámú levelemben tájékoztattam a Főigazgatóságot az alábbiakról:

***„A 2019. évre megkötött megállapodás száma: ESZ-009/0-2019.***

*Köszönettel megkaptuk a fogyatékos személyek otthona 2020. évi többletfinanszírozás kezdeményezést kérő levelüket, melyre az alábbi választ adom:*

*A 2020. évi költségvetési tervadatok alapján számított önköltség 2019. évhez képest tovább emelkedik. Az emelkedés egyik oka a minimálbér és garantált bérminimum emelkedése, mely érintette a feladaton foglalkoztatott közalkalmazottak bérét.* ***Ennek 2020. évi kihatása, 6.631.185 Ft, mely pluszkiadásnak kérem a 2020. évi szerződésben való finanszírozását.”***

A Főigazgatóság megkeresésére ***2020. február 10. napján megküldtem az ehhez kapcsolódó kiegészítő adatszolgáltatásunkat is, mely az alábbiakat tartalmazta:***

A fogyatékos ellátás esetében a 2020. évi 6.631.185 Ft minimálbér emelkedés miatti igényünkön felül az előző években, 2017-2019. években jelentkezett béremelkedés miatti növekmény, és egyben többletfinanszírozási igényünk 30.189.442 Ft.

**A 2020. évi önkormányzati költségvetésben az előző évi adatok és a kért adatszolgáltatások alapján a fogyatékos személyek otthona finanszírozására 106.517.793 Ft bevétel került tervezésre.**

Jelen Főigazgatóság által megküldött értesítő levélben az 1 főre jutó támogatási összeg a 2017. évben biztosított 1 főre jutó támogatási összeggel (1.255.056.-Ft/fő/év) került megállapításra, mely a korábbi években a minimálbér és a garantált bérminimum emelkedés kompenzálása miatt több alkalommal megemelésre került. 2019. évben az előző évben elfogadott emelkedés az első szerződés megkötésekor már beépítésre került a támogatásba, ezért az Önkormányzat az idei évben is a tavalyi 1 főre jutó támogatással, kerekítve 1.447.632.-Ft/fő/év összeggel tervezte bevételét, kiegészítve a 2020. évre kimutatott 6.631.185.-Ft minimálbér és a garantált bérminimum emelkedés miatt felmerülő többletkiadás várható támogatásával.

 A 2017-2019. évre megkötött szerződésekben az 1 főre jutó támogatási összeg az alábbiak szerint alakult:

|  |  |  |  |
| --- | --- | --- | --- |
| Év | Megállapodás száma | Megállapodás érintett pontja | Megállapodásban biztosítotttámogatási összeg Ft/fő/év |
| 2017 | ESZ-006/0-2017 | IV.2. – eredeti | 1.255.056,00 |
| 2017 | ESZ-006/..-2017 | IV.2. - módosított | 1.271.878,00 |
| 2018 | ESZ-006/0-2018 | IV.2. - eredeti | 1.255.056,00 |
| 2018 | ESZ-006/2-2018 | IV.2. - módosított | 1.343.986,00 |
| 2019 | ESZ-009/0-2019 | IV.2. – eredeti lészámváltozás miatt két részre bontva | 01.01-02.04. 128.875,0002.05-12.31. 1.215.111,00 Összesen: 1.343.986,00 |
| 2019 | ESZ-009/1-2019 | IV.2. – módosított lészámváltozás miatt két részre bontva | 01.01-02.04. 138.813,6302.05-12.31. 1.308.818,34 Összesen: 1.447.631,97 |

Fentiek miatt az értesítő levélben szereplő támogatási összeg, 86.598.864.-Ft 19.918.929.-Ft-tal kevesebb az Önkormányzat által tervezett 106.517.793.-Ft várható támogatási összeghez viszonyítva.

Nehezíti a feladat ellátását, hogy a jelenleg fennálló járványveszély további többletterheket ró az Önkormányzatra, illetve a feladatot ellátó Kornisné Liptay Elza Szociális és Gyermekjóléti Központra az alábbiak miatt is:

* jelentősen megnövekedett a fertőtlenítő szerek mennyiségének felhasználása és ezek beszerzési ára, továbbá
* a beszállítók jelzései alapján jelentős áremelkedés várható az élelmezési nyersanyagok vonatkozásában is.

A **jelzőrendszeres házi segítségnyújtást** önként vállalt feladatként végzi a Kornisné Liptay Elza Szociális és Gyermekjóléti Központ önkormányzati intézmény, melynek finanszírozása a Tiszavasvári Város Önkormányzata és a Szociális és Gyermekvédelmi Főigazgatóság között létrejött ellátási szerződés alapján történik.

**Ezen ellátás finanszírozása évek óta változatlan összeggel történik. 2019. évben több alkalommal történt többletforrás kérése, mely a Szociális és Gyermekvédelmi Főigazgatóság részéről elutasításra került.**

**A likviditási problémák elkerülése érdekében kezdeményezem a szerződések alaptámogatási összeggel való megkötését, és egyben a fogyatékos ellátás tekintetében a többletforrási igényre - 19.918.929 Ft - a szerződésmódosítási szándék fenntartását.**

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. április 6.

 **Szőke Zoltán**

 **polgármester**